የኮሮና ወረርሽኝ ለበረሃ አንበጣ “ሰርግና ምላሽ” ሆኖለታል፡፡
ባሕር ዳር፡ ሚያዝያ 17/2012 ዓ.ም (አብመድ) የኮሮና ወረርሽኝ ምቹ ሁኔታ የፈጠረለት የበረሃ አንበጣ በስድስት ሀገራት እስከ 25 ሚሊዮን ሕዝብ ለርሃብ ሊያጋለጥ እንደሚችል ተሰግቷል፡፡የበረሃ አንበጣ በድጋሜ የምሥራቅ አፍሪካ ሀገራትን እወረረ ነው፤ ከመጀመሪያውም ዙር የከፋ ውድመት የሚስከትል እጅግ አውዳሚ የበረሃ አንበጣ መንጋ ነው ቀጣናውን እየወረረው የሚገኘው፡፡ የበረሃ አንበጣው ወረራ ወትሮውንም በቋፍ ላይ ለነበረው የቀጣናው የምግብ ዋስትና በእንቅርት ላይ ጆሮ ደግፍ ሆኖበታል፡፡ በዚህ ወቅት በአፍሪካ በሕዝብ ቁጥር ሁለተኛ ኢትዮጵያ፣ የምሥራቅ አፍሪካ የምጣኔ ሀብት ፈርጣማዋ ኬንያና ባልተረጋጋ መንግሥት የምትታመሰው ሶማሊያ በበረሃ አንበጣው ክፉኛ እየተወረሩ ነው፡፡አሁን በቀጣናው እየታዬ ያለው የአንበጣ መንጋ ቀደም ብሎ ከታዬው እስከ 20 እጥፍ እንደሚሆን ይጠበቃል፤ እስከ መጭው ሰኔ ደግሞ እስከ 400 እጥፍ እንደሚጨምር ትንበያዎች እያመላከቱ ነው፡፡ በኢትዮጵያ አማራ ክልል የበረሃ አንበጣን የጉዳት መጠን እያጠኑ አግኝቶ ቢቢሲ ያነጋገራቸው ወይዘሮ መሠረት ኃይሉ ‘‘የበረሃ አንበጣዎችን በቋጥቋጦዎች፣ በእንስሳት የግጦሽ ቦታዎች (መስክ)፣ በመስኖ አምራች አካባቢዎች እና በደን ጭምር እያገኘን ነው’’ ብለዋል፡፡ ዋነኛ የኢትዮጵያውያን ምግብ የሆነው ጤፍ እና እንደ ሽንኩርት ያሉ ምርቶችም በበረሃ አንበጣ እየወደሙ መሆኑን ነው የተናገሩት፡፡የዓለም ምግብና እርሻ ድርጅት መረጃ እንደሚያመለክተው የበረሃ አንበጣ በመንጋ የሚኖር፣ እጅግ አውዳሚ ነፍሳት ነው፡፡ እንደ ዕደገት ደረጃው መልኩ ከቡናማ ወደ ቢጫነት የሚቀየር፣ እስከ 40 ሚሊዮን አባላት ባለው መንጋ እየተጓዘ እስከ ሦስት ሚሊዮን ሕዝብ የሚቀልብ ምግብ በየቀኑ የሚያወድም አደገኛ ፀረ ዕፅዋት ነፍሳት ስለመሆኑም ድርጅቱ ያስረዳል፡፡የበረሃ አንበጣው በታኅሣስ አካባቢ መጀመሪያ በኢትዮጵያ፣ ኤርትራ እና ጂቡቲ በመቀጠል ደግሞ በሶማሊያ፣ ኬንያ እና ዩጋንዳ ተከስቶ ነበር፡፡ ጉዞው ያልተገታው የበረሃ አንበጣ ወሰን እያቆራረጠ ወደ ዩጋንዳ፣ ደቡብ ሱዳንና ታንዛንያም ተዛምቶ ጉዳት አድርሷል፡፡ ቁጥሩ ግን በቀጣይ ሰኔ እንደገና ይስፋፋል ተብሎ ከሚጠበቀው እጅጉን ያነሰ እንደነበር ነው ቢቢሲ የዘገበው፡፡